BIDSAAM - SEPTEMBER 2021
Gebed is die sleutel om God se wese te verstaan.
Gebed is die sleutel om God se wese te verstaan. So het die teoloog Gerard Ebeling gesê.
Dalk is gebed méér. Dalk is gebed ook die sleutel om onsself te verstaan. Gebed is 'n lewensanker om ons veilig te hou as storms ons wil verswelg. Gebed is 'n voedingsaar. Gebed verbind die hemel en die aarde. Die gebed van 'n gelowige het 'n kragtige uitwerking. Gebed is die ligskakelaar in die donker. Gebed ... en só sou ek kon aanhou...
Wat ek in my lewe weet, is dat ek boeke vol oor gebed kan skryf en steeds – soos die dissipels – wil uitroep: "Rabboeni, leer my bid." Wat ek in my lewe weet, is dat klein kindertjies met groot vrymoedigheid kan bid, maar soos ons ouer word, verloor ons daardie vrymoedigheid. Dan wonder ons of ons "reg" bid? Dan wonder of ons of God ons "hoor". G'n wonder selfs die dissipels het ons voorgegaan met 'n sug: "Here, leer ons bid."
Die wonder is dat die Here ons wel leer bid. Daarvoor het ons die gebed "wat die wêreld omseil" (soos iemand die Onse Vader genoem het). Die Bybel is (o.a.) die storie van mense in gesprek met God – bidders. Hulle gebede is vir ons behoue om uit te leer: dink maar aan Hanna en Job. Salomo bid die mooiste gebed by die inwyding van die tempel. Die Psalms is singende gebede oor elke moontlike menslike emosie. Ons leer die biddende Jesus ken wat Homself gereeld onttrek. Dan is daardie biddende Kerk in Handelinge, ook al Paulus se gebede, júís vir die Kerk.
Ek nooi jou uit - of jy 'n "bidder van formaat" is, of iemand wie se woorde in jou hart vasgemessel voel; of jy sonder skroom voor mense opstaan en hardop bid, en of jy net in die teenwoordigheid van die sterre aan die hemelruim jou klanke laat hoor; selfs as jy al ophou probeer bid, of bloot nie verstaan hoe gebed "werk" nie – om September 2021 jou "gebedsmaand" te maak.
Vir 30 dae gaan ek in my daaglikse meditasies nadink oor gebede in die Bybel. Maak die gebede jóú gebede en BID SAAM!
Die wonder van gebed is dat die woorde nooit kan opraak nie. Dit is 'n groter wonder dat 'n mens nooit te oud is om te leer bid nie. Die grootste wonder is dat die krag van gebed nooit uitgeput kan raak nie. Kom, BID SAAM!
MENSE WAT VOORBIDDING NODIG HET
Ek weet één ding: daar is mense wat vir my bid. Hierdie sinnetjie het my deur swaarkry en donker tye gedra: "daar is mense wat vir my bid". Wanneer ek nie kan bid nie, was dit my redding: "daar is mense wat vir my bid".
Het jy dalk voorbidding nodig?
KLIK VIR GEBED
Klik gerus onder en volg ons BIDSAAM speellys op ons YouTube-kanaal. Kies die aaneenluister skakel en geniet die inspirerende musiek.